कमीशनखोरों के दोस्त इकट्ठा हो चौकीदार को डराने का सपना देख रहे हैं, पर वो न सोता है और न डरता है: PM मोदी  
पीएम ने पहली बार किया आरक्षण बिल का जिक्र
कहा- यही है 'सबका साथ-सबका विकास'
नागरिकता संशोधन बिल का भी किया जिक्र
पीएम ने 1,100 करोड़ रुपये की लागत से तैयार सड़क तथा भूमिगत सीवरेज परियोजनाओं का उद्घाटन किया. पीएम मोदी ने एक रैली में राष्ट्रीय राजमार्ग-211 के सोलापुर-उस्मानाबाद खंड के चार लेन, भूमिगत सीवरेज प्रणाली तथा तीन सीवेज ट्रीटमेंट संयंत्रों की शुरुआत की. उन्होंने इस मौके पर प्रधानमंत्री आवास योजना के तहत 1,811 करोड़ रुपये की लागत वाली 30 हजार इकाई की परियोजना की आधारशिला भी रखा. राष्ट्रीय राजमार्ग-211 के सोलापुर-उस्मानाबाद खंड को 972.50 करोड़ रुपये की लागत से चार लेन का बनाया गया है. महाराष्ट्र के सोलापुर में पीएम नरेंद्र मोदी ने एक जनसभा को संबोधित किया.
सोलापुर में प्रधानमंत्री नरेंद्र मोदी ने कहा कि लोकसभा में हमने मुहर लगा दिया है अब राज्‍यसभा में इसकी बारी है. हमने सबको न्‍याय दिया है. इसे कहते हैं 'सबका साथ सबका विकास'. राज्‍यसभा में सामाजिक न्‍याय और अधिकारिता मंत्री थावर चन्‍द गहलोत आर्थिक रूप से कमजोर लोगों को 10 फीसदी आरक्षण दिए जाने के बिल को पेश कर रहे थे, ठीक उसी समय महाराष्‍ट्र के सोलापुर में प्रधानमंत्री नरेंद्र मोदी एक जनसभा को संबोधित कर रहे थें. पीएम मोदी ने अपने भाषण की शुरूआत आर्थिक रूप से कमजोर सवर्णों को 10 फीसदी आरक्षण दिए जाने से की. उन्‍होंने कहा कि लोकसभा में इस बिल को लगभग सर्वसम्‍मति से पास कर दिया गया. अब राज्‍यसभा की बारी है. कुछ लोगों को आपत्‍त‍ि थी लेकिन इसे लोकसभा में पास कर दिया गया है. पीएम मोदी ने कहा कि इसे कहते हैं 'सबका साथ- सबका विकास'.
पीएम मोदी ने कहा, 'पिछली बार जब मैं यहां आया था तो मैंने कहा था की यहां जो BSP यानी बिजली, सड़क, पानी की समस्या है उसको सुलझाने का पूरा प्रयास किया जाएगा. मुझे खुशी है की इस दिशा में तेज गति से काम हो रहा है. प्रधानमंत्री ग्रामीण सड़क योजना हो या नेशनल हाईवे हो या फिर सौभाग्य योजना के तहत हर घर तक बिजली पहुंचाने का काम हो, यहां सभी पर तेज गति से काम हो रहा है. फडणवीस जी की सरकार को बधाई देता हूं कि वो हर घर को बिजली देने के लिए बहुत गंभीरता से काम कर रही है. सरकार ने लगभग 1 हज़ार करोड़ रुपए के लागत से बनने वाली सोलापुर-ओसमानाबाद वाया तुलजापुर रेल लाइन को भी मंज़ूरी दे दी है. मां तुलजा भवानी के आशीर्वाद से जल्द ये लाइन बनकर तैयार हो जाएगी. स्थानीय लोगों के साथ देशभर से माता के दर्शन करने आने वाले श्रद्धालुओं को भी सुविधा होगी.
नागरिकता संशोधन बिल पर पीएम मोदी ने कहा, 'इस बिल के लोकसभा में पास होने के बाद पाकिस्तान, बांग्लादेश और अफगानिस्तान से आए मां भारती के बेटे-बेटियों को, भारत माता की जय बोलने वालों को भारत की नागरिकता का रास्ता साफ हुआ है. इतिहास के तमाम उतार-चढ़ाव के बाद हमारे ये भाई-बहन भारत मां के आंचल में जगह चाहते हैं.
पीएम मोदी ने साथ ही कहा कि आज गरीब, कामगार परिवारों के 30 हजार घरों के प्रोजेक्ट्स का शिलान्यास यहां हुआ है. इसके जो लाभार्थी हैं वो कारखानों में काम करते हैं, रिक्शा या ऑटो चलाते हैं, ठेले पर काम करते हैं. मैं आप सभी को विश्वास दिलाता हूं कि बहुत जल्द आपके हाथों में आपके अपने घर की चाबी होगी. हमारी सरकार शहर के गरीबों की ही नहीं बल्कि यहां के मध्यम वर्ग की भी चिंता कर रही है. निम्न आय वर्ग के लोगों के साथ मध्यम वर्ग के परिवारों को हम इस योजना के तहत लाए हैं. इसके तहत लाभार्थी को 20 वर्ष तक के होमलोन पर लगभग 6 लाख रुपए तक की बचत सुनिश्चित की गई है.